GULF กระหึ่ม! โดดเข้าคำนวณ SET50 ตามคาด โบรกฯแนะ”ซื้อ” ไตรมาส 4 จ่อโกยกำไรโตสนั่น
GULF กระหึ่ม! โดดเข้าคำนวณดัชนี SET50 ตามคาด โบรกฯแท็กทีมแนะ "ซื้อ" เคาะเป้าหนัก 86.30 บ. คาดไตรมาส 4 โกยกำไรโตสนั่น ตามกำลังผลิตไฟฟ้าพุ่ง
17 ธ.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF หลังตลาดหลักทรัพย์แห่งประเทศไทย (ตลท.) ประกาศให้หลักทรัพย์ GULF เข้าคำนวณดัชนี SET50 รอบใหม่ในช่วงครึ่งปีแรกปี 2562
ขณะที่ก่อนหน้านี้บริษัทได้เปิดเผยถึงความคืบหน้าในการเริ่มก่อสร้างโครงการโรงไฟฟ้า GSRC มูลค่าโครงการประมาณ 51,000 ล้านบาท หลังกกพ.ได้เห็นชอบให้กำหนดพื้นที่แนวเขตระบบโครงข่ายไฟฟ้าเพื่อให้การไฟฟ้าฝ่ายผลิตแห่งประเทศไทย (กฟผ.) ดำเนินการก่อสร้างสายส่งไฟฟ้าขนาด 500 กิโลโวลต์  เพื่อรองรับการซื้อขายไฟฟ้ากับกฟผ. จำนวน 2,500 เมกะวัตต์ (MW) เป็นเวลา 25 ปี โดยโรงไฟฟ้าแบ่งเป็น 4 หน่วยผลิต จะทยอยเปิดดำเนินการเชิงพาณิชย์ (COD) ห่างกันหน่วยผลิตละ 6 เดือน ตั้งแต่เดือนมี.ค.64 ถึงเดือนต.ค.65
ส่วนนักวิเคราะห์มองว่า GULF มีลุ้นได้รับเลือกเข้าคำนวณดัชนี SET50 รอบใหม่ และจะมีผลต้นปี 2562 ส่วนผลการดำเนินงานยังมีแนวโน้มเติบโตขึ้นในระยะยาว ตามกำลังการผลิตที่เพิ่มขึ้นอย่างต่อเนื่อง
โดย นักวิเคราะห์ บล.โนมูระ พัฒนสิน ระบุในบทวิเคราะห์ แนะนำซื้อ หุ้น GULF ให้ราคาเป้าหมาย 86.30 บาทต่อหุ้น รวมมูลค่าพื้นฐานเฉพาะที่มีสัญญาขายไฟแล้ว แต่มี Potential upside สูงจาก Structural change ของอุตสาหกรรมที่ PDP กำลังจะเปลี่ยนจากพลังงานทดแทนมาเน้นโรงไฟฟ้าขนาดใหญ่ ทำให้ GULF เป็นผู้ที่จะได้ประโยชน์สูงมาก รวมถึง การลงทุนโรงไฟฟ้าใหม่ในต่างประเทศ
ส่วนภาพการเติบโตดีทั้งระยะยาวและระยะสั้น โดยคาดจะมีแผน COD โรงไฟฟ้าเพิ่มอีกเท่าตัวจากปัจจุบัน 2,200 MW เป็นกว่า 6,300 MW ในปี  2567 และมี Upside Risk จากแผนลงทุนในต่างประเทศเพิ่ม ขณะที่ระยะสั้นคาดกำไรไตรมาส 4/61 จะเป็นพีคของปี และเพิ่มทั้งเมื่อเทียบจากปีก่อนและไตรมาสก่อน
ขณะเดียวกันคาดเข้า SET50 (มีผลต้นปี 2562) รวมถึงมีความคืบหน้าแผน PDP ฉบับใหม่ คาดมีการประกาศอย่างเป็นทางการในปลายเดือนธ.ค. ถึงกลางม.ค.2562 เบื้องต้น แนวโน้มกระทรวงพลังงานให้ความสำคัญขยายจำนวน PPA ของกลุ่มโรงไฟฟ้าแบบ Conventional มากกว่าพลังงานทดแทน เช่น โรงไฟฟ้า IPP &amp; SPP หนุน GULF เด่น
ส่วน นักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำซื้อ หุ้น GULF ให้ราคาเป้าหมาย 80 บาทต่อหุ้น โดย GULF เป็นหนึ่งในหุ้นที่ถูกคาดว่าจะเข้า SET50 รอบนี้  และมีลุ้นในเรื่องการปรับแผนพัฒนาผลิตไฟฟ้า หรือ PDP ครั้งใหม่ที่จะมีโรงไฟฟ้า IPP มากขึ้น  ส่วนล่าสุดของบริษัทนี้ คือ ประกาศลงนาม PPA โครงการ TTCIZ-01 กับการไฟฟ้าเวียดนามเป็นที่เรียบร้อย ซึ่งมีอายุสัญญา 20ปี และ FiT ที่ 9.35 เซนต์สหรัฐต่อกิโลวัต์ชัวโมง โดยโครงการดังกล่าวมีกำลังการผลิตติดตั้งรวม 68MW ซึ่งทาง GULF ถือหุ้นอยู่ 49%
ทั้งนี้ บล.เคทีบี (ประเทศไทย) มีมุมมองเป็นบวกต่อประเด็นดังกล่าว การได้ PPA ช่วยสร้างความเชื่อมั่นต่อ Project feasibility  ซึ่งโครงการ TTCIZ-01 จะ COD เข้ามาในช่วงกลางปี 2562 และจะสร้างมูลค่าเพิ่มให้แก่หุ้นอีกราว 0.40 บาทต่อหุ้น
นอกจากนี้ทาง GULF ยังมีโครงการต่อเนื่อง TTCIZ-02 กำลังการผลิตติดตั้งรวม 50MW (GULF ถือ 49%) ซึ่งหลังจากโครงการแรกมีพัฒนาการที่ดีและได้รับ PPA ไปแล้ว คาดโครงการหลังจะสามารถประกาศลงนาม PPA ได้ในไม่ช้า
ด้าน ราคาหุ้นปิดตลาดวานนี้ (17 ธ.ค.) อยู่ที่ 76.25 บาท ลบ 0.50 บาท หรือ 0.65% สูงสุดที่ 76.25 บาท ต่ำสุดที่ 75.50 บาท ด้วยมูลค่าซื้อขาย 150.66 ล้านบาท และยังมีอัพไซด์จากราคาเป้าหมาย 86.30 บาท อยู่ 14%